DEĊIŻJONI Nru 623/2007/KE TAL-PARLAMENT EWROPEW U TAL-KUNSILL
tat-23 ta' Mejju 2007
li temenda d-Direttiva 2002/2/KE li temenda d-Direttiva tal-Kunsill 79/373/KEE dwar iċ-ċirkolazzjoni ta' l-għalf kompost
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 152(4)(b) tiegħu,
Wara li kkunsidraw l-proposta mill-Kummissjoni,
Wara li kkunsidraw l-opinjoni tal- Kumitat Ekonomiku u Soċjali Ewropew (1),
Wara li kkonsultaw lill-Kumitat tar-Reġjuni,
Filwaqt li jaġixxu skond il-proċedura stabbilita fl-Artikolu 251 tat-Trattat (2),
Billi:
(1)
L-Artikolu 1(1)(b) tad-Direttiva 2002/2/KE tal-Parlament Ewropew u tal-Kunsill (3), li temenda d-Direttiva tal-Kunsill 79/373/KEE tat-2 ta' April 1979 dwar iċ-ċirkolazzjoni ta' għalf kompost (4). Dik id-dispożizzjoni żiedet punt fl-Artikolu 5(1) tad-Direttiva 79/373/KEE li jeħtieġ li, il-manifatturi ta' l-għalf kompost għall-annimali jindikaw, fuq talba tal-konsumatur, il-kompożizzjoni eżatta ta' l-għalf.
(2)
Il-Qorti tal-Ġustizzja tal-Komunitajiet Ewropej, fis-sentenza tagħha tas-6 ta' Diċembru 2005 fil-Każijiet Konġunti C-453/03, C-11/04, C-12/04 u C-194/04 (5), iddikjarat l-Artikolu 1(1)(b) tad-Direttiva 2002/2/KE invalidu, fid-dawl tal-prinċipju ta' proporzjonalità.
(3)
L-Artikolu 233 tat-Trattat jeħtieġ li l-istituzzjonijiet li l-att tagħhom ġie ddikjarat null, jieħdu l-passi neċessarji sabiex jikkonformaw mas-sentenza tal-Qorti tal-Ġustizzja.
(4)
L-objettiv ta' l-assigurazzjoni tas-sikurezza ta' l-għalf jintlaħaq, inter alia, permezz ta' l-implimentazzjoni tad-dispożizzjonijiet tar-Regolamenti tal-Parlament Ewropew u tal-Kunsill (KE) Nru 178/2002 (6) u (KE) Nru 183/2005 tal-Parlament Ewropew u tal-Kunsill (7).
(5)
Numru ta' deċiżjonijiet ta' qrati fl-Istati Membri wasslu sabiex id-Direttiva 2002/2/KE tiġi implimentata b'mod differenti u mhux allinjat u hemm pendenti diversi każijiet relatati magħha quddiem il-qrati nazzjonali rispettivi.
(6)
Bħalissa, minħabba li l-Kummissjoni weghdet bħala parti minn programm ta' simplifikazzjoni, li tfassal proposti sa nofs l-2007 sabiex tmexxi 'l quddiem il-leġiżlazzjoni dwar l-għalf, il-Parlament Ewropew u l-Kunsill ma ħejjew l-ebda emenda ta' importanza kbira għall-att legali bażiku. Qed jantiċipaw li l-kwistjoni ta' l-hekk imsejħa 'dikjarazzjoni miftuħa' ta' l-ingredjenti se tiġi riveduta b'mod sħiħ f'dan il-kuntest, u qed jistennew proposti ġodda mill-Kummissjoni li jqisu kemm l-interess tal-bdiewa sabiex jingħataw informazzjoni preċiża u dettaljata dwar il-materjali ta' l-għalf li jinsabu fl-għalf, kif ukoll l-interess ta' l-industrija li tiżgura li s-sigrieti tan-negożju jkunu mħarsa kif xieraq.
(7)
It-tieni subparagrafu ta' l-Artikolu 12 tad-Direttiva 79/373/KEE, li ddaħħal permezz ta' l-Artikolu 1(5) tad-Direttiva 2002/2/KE, jimponi l-obbligu fuq il-manifatturi ta' għalf kompost li jagħmlu disponibbli lill-awtoritajiet responsabbli għat-twettiq ta' ispezzjonijiet uffiċjali, fuq talba, kwalunkwe dokument li jikkonċerna l-kompożizzjoni ta' l-għalf destinat sabiex jitqiegħed fiċ-ċirkolazzjoni, li jippermetti l-verifika tal-preċiżjoni ta' l-informazzjoni mogħtija fuq it-tikketti.
(8)
Id-Direttiva 2002/2/KE għandha għalhekk tiġi emendata,
ADOTTAW DIN ID-DEĊIŻJONI:
Artikolu 1
Id-Direttiva 2002/2/KE hija b'dan emendata kif ġej:
1.
L-Artikolu 1(1)(b) għandu jitħassar.
2.
Fl-Artikolu 1(6), it-test ta' l-Artikolu 15a tad-Direttiva 79/373/KEE għandu jinbidel b'dan li ġej:
“Artikolu 15a
Sa mhux aktar tard mis-6 ta' Novembru 2006, il-Kummissjoni għandha tippreżenta rapport lill-Parlament Ewropew u lill-Kunsill, abbażi ta' l-informazzjoni riċevuta mill-Istati Membri, dwar l-implimentazzjoni tal-miżuri introdotti permezz ta' l-Artikolu 5(1)(j) u 5(d) u l-Artikolu 5ċ u t-tieni subparagrafu ta' l-Artikolu 12, b'mod partikolari fir-rigward ta' l-indikazzjonijiet ta' kwantitajiet, fil-forma ta' perċentaġġ bil-piż, ta' materjali ta' l-għalf fuq it-tikketti ta' l-għalf kompost, inkluż it-tolleranza permessa, flimkien ma' kwalunkwe proposti maħsuba biex itejbu dawn il-miżuri.”
Artikolu 2
Din id-Deċiżjoni ser tidħol fis-seħħ fil-jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 23 ta' Mejju 2007.